
Balogh Jenő tevékenysége a büntető anyagi és a büntetés-végrehajtási jog területén

A magyar büntetőjogi és kriminológiai tudományok a XIX. és XX. század fordulóján az európai színvonallal együtt haladtak, és ennek megfelelően hosszas előkészítő munka után egy jól átgondolt, a gyakorlatban is kivitelezhető jogszabály született: az 1908. évi 36. tc., az első büntetőnovella. A törvény, és az ehhez kapcsolódó végrehajtási jogszabályok Balogh Jenő jogtudós munkájához szorosan kapcsolódnak, ezért dolgozatom célja egyfelől a jogalkotási folyamat bemutatása, másrészt ezen keresztül a professzor tanulmányaiba bepillantást engedni.
Dolgozatomban ismertetem a magyarországi reformtörekvések megjelenésében szerepet játszó folyamatokat, mintákat és körülményeket. Bemutatom, hogyan fejlődött a kriminológia és a statisztika tudománya, milyen külföldi minták szolgáltak a reform alapjául, valamint milyen célok vezérelték a jogalkotókat (és ezen belül kiemelten Balogh Jenőt) a Csemegi-kódex reformálásakor.
Ezután ismertetem a büntető törvénykönyv fiatalkorúakra vonatkozó büntetési rendszerét, a kódex megalkotását követő, fiatalkorúakra vonatkozó büntetés-végrehajtási jogot. Végül pedig bemutatom a büntetőnovella megalkotásának folyamatát, a novella rendelkezéseit, majd szemléltetem a novellát követő, fiatalkorúakkal kapcsolatos végrehajtási jogot is.



